แรงซื้อหุ้นพลังงานดัน SET ภาคบ่ายพุ่งแรง 9 จุด รับราคาน้ำมันดิบฟื้นตัว
แรงซื้อหุ้นพลังงานดัน SET ภาคบ่ายพุ่งแรง 9 จุด รับราคาน้ำมันดิบฟื้นตัว โดยล่าสุด ณ เวลา 15.33 น. อยู่ที่ระดับ 1,703.65 จุด บวก 9.02 จุด หรือ 0.53% มูลค่าการซื้อขาย 26,811.28 ล้านบาท
22 ส.ค. 2561

โดยดัชนีตลาดหุ้นไทย ณ เวลา 15.33 น. อยู่ที่ระดับ 1,703.65 จุด บวก 9.02 จุด หรือ 0.53% มูลค่าการซื้อขาย 26,811.28 ล้านบาท โดยเป็นแรงหนุนจากหุ้นกลุ่มพลังงานที่ดีดตัวขึ้นมาตามราคาน้ำมัน โดยเฉพาะหุ้น PTT, PTTGC ที่มีแรงซื้อเข้ามาอย่างหนาแน่น
ด้านนายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวขึ้นมากว่า 10 จุด เป็นแรงเก็งกำไรของนักลงทุน นำโดยหุ้นในกลุ่มพลังงานที่ขึ้นนำตลาดฯ ภายหลังจากราคาน้ำมันดิบมีการฟื้นตัวขึ้น ทำให้กระตุกหุ้นที่ทำธุรกิจต้นน้ำไปด้วย และกลุ่มโรงกลั่นก็ได้แรงหนุนจากค่าการกลั่นที่ปรับตัวขึ้นมาหลังจากที่โรงกลั่นในบราซิลไฟไหม้
อย่างไรก็ดี ตลาดฯกำลังรอติดตามผลการเจรจาการค้าระหว่างสหรัฐและจีน รวมถึงการประชุมประจำปีของธนาคารกลางจากหลายประเทศในสหรัฐ โดยให้จับตาท่าทีของประธานธนาคารกลางสหรัฐฯ (เฟด) จะมีต่อนโยบายและทิศทางอัตราดอกเบี้ยอย่างไร เนื่องจากช่วงสั้นประธานเฟดไม่ได้คิดเห็นในทางเดียวกับประธานาธิบดีโดนัลด์ ทรัมป์ โดยประธานเฟดต้องการจะเร่งขึ้นอัตราดอกเบี้ย แต่ “ทรัมป์” ไม่ต้องการให้ปรับขึ้นอัตราดอกเบี้ยเร็ว เพราะจะทำให้เงินดอลลาร์สหรัฐแข็งค่าขึ้น และจะกระทบต่อการส่งออกของสหรัฐฯได้ รวมไปถึงกระทบต่อดุลการค้าด้วย
ด้านตลาดหุ้นในภูมิภาคเอเชียวันนี้ส่วนใหญ่จะอยู่ในแดนบวก แต่วอลุ่มเทรดของตลาดบ้านเราบางมาก เนื่องจากหลายตลาดในภูมิภาคปิดทำการ เนื่องจากวันนี้เป็นวันสำคัญของทางศาสนาอิสลาม พร้อมให้แนวรับ 1,690 จุด ส่วนแนวต้าน 1,706 จุด